ก.ล.ต.ไฟเขียวตั้งกองทุนบีทีเอสโกรท
ก.ล.ต.อนุมัติจัดตั้งกองทุนรวมฯ บีทีเอสโกรท เสนอขายประชาชนครั้งแรกมูลค่า 6-6.25 หมื่นล้านบาท ราคา 10.40-10.80 บาท
15 มี.ค. 2556

ก.ล.ต.อนุมัติจัดตั้งกองทุนรวมฯ บีทีเอสโกรท เสนอขายประชาชนครั้งแรกมูลค่า 6-6.25 หมื่นล้านบาท ราคา 10.40-10.80 บาท
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า เมื่อวันที่ 14 มี.ค.2556  ก.ล.ต.ได้อนุมัติให้จัดตั้งกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) เพื่อเสนอขายหน่วยลงทุนในครั้งแรก (IPO) แก่ประชาชนทั่วไป จำนวน 5,788 ล้านหน่วย เสนอขายนักลงทุนทั้งในประเทศและต่างประเทศ มูลค่าประมาณ  60,195.20-62,510.40 ล้านบาท โดยจำนวนเงินทุนของโครงการจะขึ้นอยู่กับราคาเสนอขายสุดท้าย ซึ่งอยู่ในช่วงราคาเสนอขายเบื้องต้น 
สำหรับช่วงราคาเสนอขายหน่วยลงทุนในเบื้องต้นอยู่ที่ 10.40-10.80 บาทต่อหน่วย จองซื้อขั้นต่ำ 2,000 หน่วยและเพิ่มครั้งละ 100 หน่วย โดยกองทุนไม่กำหนดอายุโครงการ
สำหรับเงินที่ได้จากการระดมทุนจะนำไปลงทุนในรายได้สุทธิที่จะเกิดขึ้นจากการดำเนินงานระบบขนส่งมวลชนกรุงเทพสายหลัก ได้แก่ ระบบไฟฟ้าขนส่งมวลชนกรุงเทพสายแรกเริ่ม ครอบคลุมระยะทาง 23.5 กิโลเมตร ได้แก่ สายสุขมวิท ระยะทาง 17 กิโลเมตรจากสถานีหมอชิตถึงสถานีอ่อนนุชและสายสีลม ระยะทาง 6.5 กิโลเมตรจากสถานีสนามกีฬาแห่งชาติถึงสถานีสะพานตากสิน ตามสัญญาสัมปทาน นับจากวันที่ทำการซื้อขายเสร็จสิ้นจนถึงวันสิ้นสุดอายุสัญญาสัมปทาน คือวันที่ 4 ธ.ค.2572 ซึ่งสัญญาสัมปทานมีอายุ 30 ปี โดยกองทุนและบีทีเอสจะเข้าทำสัญญาซื้อและโอนสิทธิรายได้สุทธิ 
นอกจากนี้มีนโยบายจ่ายเงินปันผลให้แก่ผู้ถือหน่วยลงทุนมากกว่า 1 ครั้งต่อปี ในกรณีที่กองทุนมีกำไรสะสมเพียงพอ โดยเมื่อรวมแล้วในแต่ละงวดบัญชีจ่ายในอัตราไม่น้อยกว่า 90% ของกำไรสุทธิที่ปรับปรุงแล้ว
ทั้งนี้ กองทุนบริหารจัดการโดยบริษัทหลักทรัพย์จัดการกองทุนรวม (บลจ.) บัวหลวงและบริษัทหลักทรัพย์ภัทร เป็นที่ปรึกษาทางการเงินสำหรับการเสนอขายหน่วยลงทุนในครั้งแรก โดยรายละเอียดของกองทุนทั้งหมดจะมีการแถลงข่าวในวันที่ 19 มี.ค.2556